‘પોક્સો’ અંતર્ગત સુનવણી એક વર્ષમાં પૂર્ણ કરી દેવી પડે એવી જોગવાઈ છે. આમ છતાં, 2016ના અંત સુધીમાં 89 ટકા કેસમાં તે બાકી હતી. સુનવણીનો દર આટલો ઓછો હોય ત્યારે સજાની વાત તો ઘણી પછી આવે. ડિસેમ્બર, 2012 ના નિર્ભયા કાંડના અપરાધીઓને મૃત્યુદંડની સજા ફટકારવામાં આવી. આમ છતાં, આ પ્રકારના ગુનાઓમાં ખાસ ઘટાડો થયો નથી. આમ જણાવીને વૃંદા ગ્રોવર આ સજા બાબતે વટહુકમ લાવવાના સરકારના પગલાને ‘ટીકાને પહોંચી વળવા માટેનું લોકરંજક ગતકડું’ ગણાવે છે.